Nagy Lajosné: A JÁSZÁROKSZÁLLÁSI ZÁRDA ÉS POLGÁRI LEÁNYISKOLA 

(1920-1948)

A századfordulón országosan elterjedt polgári iskola igénye régmúlt gyökerekre nyúlik vissza. Ennek ellenére különösen a lányok mostohagyermekei voltak az iskoláztatásnak, pedig a tudásra, szépre és jóra érzékeny feleség, anya a család irányítója, hosszú távon a művelt társadalom megalapozója lehet. E hiány pótlására a polgári iskola megszervezése jó megoldásnak látszott. Tantervi anyagban is nagyobb elméleti és gyakorlati anyagot írt elő az elemi iskoláétól. Az 1868. évi XXXVIII. t. c. szervezte az elemi iskola 4. osztálya felé, 4 osztállyal. Feladata: a tanulót vallásos, erkölcsös és nemzeti szellemben, gyakorlati irányú általános műveltséghez juttassa és ezzel közvetlenül a gyakorlati életre, vagy pedig középfokú szakiskolákra előkészítse.

Az 1920-as békekötés után a Szatmárnémeti rend anyaháza a nővérek nagy többségével átköltözött Magyarországra, s az újonnan megalakuló Zárdákat el tudta látni apácákkal. 1920-ban határozza el a község vezetősége Aczél József helybeli apátplébánossal - a már nagyon sürgető - Zárda létesítését. A helye, ahová a Zárda épül, ideális. A templomhoz nem messze, kis mellékutcával hamar megközelíthető, a Tél u., Kékes u., Szent Vince u. és Pázmány Péter u. veszi körül. Szomszédságában sok régi, kis házzal, ami idővel megvásárolható, s terjeszkedésre alkalmas. Már akkor is több kis ház birtokában vannak. 

Nálunk a Pauli Szent Vincéről nevezett Szatmári Irgalmas Nővérek szerzetes rend polgári iskolai tanár képesítésű nővérei telepednek le, kezdik el a tudomány, műveltség oktatását és a vallásos nevelést. A Főnökasszony - szükség szerint a gyarapodó tanár létszámot biztosította.

Néhány mondat a Szatmári Irgalmas Nővérek rend megalakulásáról: A magyar szerzetestársulat megalapítója Hám János szatmári püspök. A szerzetesi szellemet a bécsi anyaházban sajátították el. 1842-ben alakult meg az első zárda Szatmáron. A rend behálózta Magyarországot, 1914-ig 46 helységben telepedtek le. Az öltözékük: fekete rakott szoknya, karzettli béléssel (felsőrész); fehér gallér, fekete kötény, fejen: fejkötő, homlokszalag, kikeményített fátyol (mind fehér).

Az 1920/21-es tanévben egy bérelt helyiségben beindul a leánypolgári I. osztálya 20 tanulóval, 4 nővér vezetésével. (1) A község népe nagy megnyugvással és várakozással figyelte az iskola életét. Aczél József apát plébános polgári leányiskola igazgatója a zárda építési költségeire „Polg. Leányiskola Alapítványt” tett. Az 1921. és '22-es Jászvidék az adományozók nevét és összegét nyugtázza. 450 000 Koronát mutat a végösszeg. Példaértékű a község lakosságának összefogása a „szent cél” érdekében. Aczél József lelkes hozzáállására anyagi-, társadalmi-, valláskülönbség félreállításával gyűlt a pénz. A község ehhez még 380 000 Koronával járult hozzá.

1922. júniusában megkezdték a Zárda építését. Rég feledésbe ment már a „Fehér ló kocsma”, amelynek helyére a katolikus szellemet és tudást szolgáló épület falait rakták. A felszentelés dátuma: 1922. október 14-e. „A szertartás után a Nagyvendéglő emeleti helyiségében műsoros délutánt tart a hajadonok kongregációja.” (2)

Az 1922/23. tanévet összesen 52 tanulóval már a Zárda tantermeiben kezdhették meg. 

Az iskola egész légkörét áthatotta a katolikus szellem, ami külsőségekben is megmutatkozott. A tantermekben a fő falon ott függött a feszület. Elhaladása előtt tisztelettel fejet biccentettünk. A katolikus köszönés, ima tanítás előtt, otthoni imádkozás étkezés előtt, után és este, vasárnap szentmisén a kötelező részvétel. Bevett szokás volt az első pénteki gyónás, áldozás; a pénteki böjt megtartása, az útszéli kereszt előtt keresztvetés és évente egyszer pár napos lelkigyakorlat.

A nővérek mély vallásossága, tanítása hatására - ahol a keresztény szellem beleivódott a családba - a lányok közül többen élethivatásnak a szerzetesi életet választják. Elsőnek Orosz Máriával a nagyon szeretett és tisztelt Pittner Ilona indult el a szerzetesi élet felé.

 A Szatmári Irgalmas Nővérek megbízatása a polgári leányiskola 4 osztály tananyagának megtanítása volt. A polgári iskola tantárgyai meghatározottak. A hit és erkölcstan tantárgy a vallásos szellem kialakításának egyik eszköze. Az idegen nyelv tanulása nagy vonzóerő a polgári iskola végzésére. A háztartás és neveléstan az életbe kilépő lányok gyakorlati elemeit tartalmazza. A többi tantárgy az elemi iskola tantárgyaival nagyrészt megegyezett - nevükben kicsit különbözve, hasonló tananyaggal, az akkori világnézettel átitatva. Az osztályzás 4 érdemjeggyel történt.

Amikor állandósult a polgári és tekintélye megnőtt, presztízskérdéssé vált a 4 polgári megszerzése. Magántanulók nagy számban voltak, köztük a tisztviselők („értelmiségiek”) feleségei végezték el a polgárit igen szép eredménnyel. Az 1932/33. tanévben az Évkönyv 16 magántanulót mutat ki az I-IV. osztályban.

Minden évben szerveztek osztálykirándulást. Hazánk más tájai megismerését összekötötték üzem- vagy gyárlátogatással (Parádi Üveggyár). Legkedveltebb és szívet melengető kirándulási hely a Mátra hegység volt. 

Az iskola tekintélyét, a tanulók szorgalmát is serkentő módszere már a polgári iskoláknak is az Évkönyvek rendszeres kiadása. Legforgatottabb része A tanulók névjegyzéke és osztályzata. Az évkönyv egyben dokumentáció az eredményes iskolai évekről. Az 1937/38. évi Évkönyv tanúsága szerint már a 18. iskolai évet fejezték be az árokszállási Zárdában otthonra lelt Szatmári Irgalmas Nővérek. Következetesen szeretettel, de eréllyel is, tekintélynek örvendő iskolát teremtenek. A felettes hatóság, a lakosság, a szülők, növendékek megelégedése tapasztalható minden évben, ami a nagy osztálylétszámokban is megmutatkozott.

Mentsük meg a feledéstől a nővérek neveit: fogadalomtételkor kapott nevük (a szűz Anya tiszteletű Mária név után) M. Albina intézeti főnöknő, Perpétua, Honorina, Edvina, Oktávia, Viktória, Stilla, Philotea, Attala, Consolata, Régia, Henrika, Natalia, Honesta, Zsuzsanna, Ambrózia.

Az alapító nővérek a rendelkezésükre álló épületeket berendezték, de az iskola hamarosan szűknek bizonyult a lányok befogadására. Megoldás: a változtatás ! Panaszaikat a Rendfőnöknő az elöljáróságnak közvetítette. Ígéretet kapnak új épület építésére. Tehát az utat az új iskolához már előkészítették. Azt nem tudjuk, hogy a Rendfőnöknő mégis miért határozta el a nővérek elvitelét. 

A Sz. I. N. utolsó tanéve az 1938/39-es év. Összepakolták személyes holmijaikat, a berendezésből amit ők vásároltak és egyenlőre az Anya-házba kerülnek vissza.

Erős alapot hagytak a szerzetesi rend megbecsülésében, az oktatásban, a nevelésben, a vallási-, erkölcsi életben. 19 hasznos évet töltöttek a jászárokszállási Zárdában!

Aczél József igazgatónak gyorsan kell cselekedni, hogy a folytonosság meg ne szakadjon. Sikerül új rendet találni, az Isteni Megváltóról nevezett nővéreket. A Rendfőnöknő elfogadta a meghívást, de a végleges letelepedést az új épület építéséhez köti.

A Szociális tevékenységű szerzetesek c. könyvben az „Isteni Megváltó Leányai” rendről ezeket olvashatjuk: A szerzet Németországból ered. Alapítója Eppinger Erzsébet. 1849-ben önálló szerzetre kap engedélyt. Betegápolással foglalkoznak. 1876-ban telepednek le a nővérek Érsekújváron. Csornán fiókházat nyitnak. A szerzet mint tanító szerzet teljesedik ki.

Az új rend honfoglalása Jászárokszálláson 1939. augusztus 12-én történt meg.

Új színt, új arcokat jelentett a községben egy másik rend megjelenése. Öltözékükben a fekete szín dominál. Csak a fejkötő, homlokszalag és az aránylag kis kerek gallér a fehér. A fátyol fekete, leomló, így nem annyira feltűnő; egyszerűbbnek hat. A nép az előzőeket fehér apácáknak, a mostaniakat fekete apácáknak titulálta. Elől a szív körül a feszület jelképezi az Istenhez való tartozásukat.

Az először megérkezők négyen vannak: Filomena főnöknő, Edina, Paulianna és Margareta nővérek. Fiatalok, vidámak, lelkesek. Apát úr fogadta őket és mutatta meg a Zárda minden helyiségét. Hamarosan egy könyvnek beillő nehéz, hatalmas, vaskos füzetbe, a kézzel írt Házi krónikába kezdenek Margareta nővér megfogalmazásával és „zsinór” írásával. Először a megérkezésüket írta le nagy részletességgel. Abból idézek néhány mondatot: ... a nővérek figyelmét az előttük lévő szabályos nyolcszögalakú helyiségre irányítja. - „Jaj de különös és milyen festői így kívülről” - mondják csodálkozva a nővérek. És valóban, a nálunk szokatlan, inkább külföldi „pagoda” alakú építmény, a már-már omladozni készülő, zölddel befuttatott falakkal, a felső részén elhelyezett színes ablakokkal, toronnyal, - majd pedig az előtte lévő árokszerű mélyedés fölött átvezető fahíddal szinte vadregényes látványt nyújt. - „Ez volt kérem a régi kápolna, amióta pedig az új felépült, szertárnak használták a nővérek,” - fűzi tovább a magyarázatot Apát úr. (3) Az óvoda kis szobája, a kis házakban kialakított konyha, spajz, a nádtetős internátus „a célnak megfelel” megnyugtatással a jókedvű birtokbavevéssel részletesen olvasható a „házi krónika” első fejezetében.

Margareta nővér a házi krónikában ezután minden tanév fontosabb eredményeit rögzítette. 1939 szeptemberében a nővérek 9-es létszámmal megkezdték a tanítást. Benita, Rutilla, Petronilla, Celine, Stefánia nővérek állnak szolgálatba az első érkezőkkel. Az oktatás és nevelés terén ugyanazt a módszert alkalmazzák, mint elődeik. Ugyanazok: ifjúsági szervezetek, ünnepélyek, kirándulások

Az Évkönyv is egy az egyben ugyanaz. Bölcs elgondolás az, hogy a jót megváltoztatni csak azért, hogy más legyen - helytelen volna.

Tanításukat mindvégig az alapos, következetes munka jellemezt. Növendékeiktől szigorúan megkövetelték az órákra való felkészülést. Emlékszem, hogy bőven elláttak házi feladattal. Fogalmazást minden magyar nyelv órán kaptunk. A kézimunkára nagy súlyt fektettek. Már a 4. elemiben 4 tűvel zoknit kötöttünk. Női „ing” szabásmintáját rajzoltuk, kézzel varrtunk, hímeztünk. Sokat adtak a diákok ruházatára, viseletére: sötétkék rakott szoknya, matrózgallér, vagy kis fehér gallér mandzsettával, de megjelenik a fehér matrózblúz is; fekete harisnya. A hajviseletet is megszabják a hiúság megfékezésére. A befonott haj a kötelező ! Az erkölcsi nevelésre nagy súlyt fektetnek. A polgarista lányoknak nem szabad az utcán fiúkkal sétálni. Moziba járni tilos ! Engedéllyel nézhettek csak meg bizonyos filmeket !

Régi jó szokás a tanulók megörökítése év végi osztályképeken, melyen a tanári testület is képviselte magát. Évek múltán is a családi fényképek között őrzött emlék a diákéveket megörökítő csoportkép.

Nézzük most a Házi Krónika segítségével évek szerint az iskola életét

1939-ben a fiatal nővérek a fő célja az oktatás, nevelés mellett új otthonuk „alakítása”. Az év során a Rendfőnöknő meglátogatta a Zárdát. Nem volt megelégedve az épületekkel; a tantermek kicsik, nedvesek. Végleges letelepedést új épületek építéséhez köti.

Apát úr, hogy valóra váljon államsegélyért folyamodott. 1940 a nagy építkezések, korszerűsítések éve.

A négy osztályú elemi iskola megépítésére és a nővérek lakásának megnagyobbítására 35 000 P építési államsegélyt kaptak. Lebontották a régi kápolnát (1940), megkezdték a tantermek építését. 1940 október végére az elemi iskola elkészült: négy szép, nagy és világos tanterem, egy irodahelyiség. A termek előtt kövezett folyosó, két bejárat az udvar felől tette teljessé az új iskolát.

1941/42. tanévben - új nővérek Martina, Sabella, Hilarina, Gonzaga, Adél, Amatrix, Romualda - kerülnek az árokszállási Zárdába.

Az óvoda korszerűsítését is tervbe vették: még egy tanteremmel bővült. Az óvodatermek előtt tágas bejárat épült, s az egykori úgynevezett „kutyakapu” helyét lépcsőfeljáratos kétszárnyú főporta-ajtó foglalta el. Portaszoba, vendégszoba épült. Az óvoda belseje is korszerűvé vált. Régi hiányt pótoltak ezzel !

Az emeletráépítéssel megoldott polgári iskola 4 tantermének építése nyár elején, 1942-ben megkezdődött, nyár végére pedig tető alá is került.

1942 év végén 170 nyilvános tanulója van az I-IV. osztálynak. Ezek nem mind helybeliek. A jászárokszállási polgári leányiskola vonzáskörzeti központ. A közeli falvakból naponta bejártak, a messzebb lévőkből a helyi internátusban, házaknál: „kosztadónál” laktak a tanulók. Heves vármegyéből 1941/42. tanévben 43 tanuló járt a helyi polgári iskolába.

1942/43-as tanévtől gépírást is tanítanak a Zárdában. Bevezetése nagy népszerűségnek örvendett. A zongoraoktatás is beindult, melyet elsőnek a  tanítóképzős jelöltek igényelték.

Az építkezés után, november közepén költöznek fel az emeletre a polgári iskola osztályai. A megüresedett két tanterem lett az óvoda végleges otthona.

Az internátust is új helyre költözött. 10-12 bentlakó volt ekkor. Az internátust Adél kedves nővér vezette.

Bevett szokás volt a végzős növendékek 5 éves osztálytalálkozója. Két lelkes osztálytárs vállalkozik 5 év után a csoport értesítésére és a találkozó megrendezésére. Az 1943-ban végzett diákok az 50 éves osztálytalálkozót is megszervezték. Beszámolójukból megállapíthattuk, hogy a 4 polgári után kik tanultak tovább. 38-ból 19 tanult tovább sikeresen. Ez az adat igazolja, hogy a jászárokszállási Polgári Iskolából kikerült tanulók biztos alapot kaptak, s a magasabb iskolatípusban is megállták helyüket.

1943. májusában történik az új épület felszentelése. Az ünnepségre meghívták azokat, akik az iskola ügyét előbbre vitték. A község vezetősége, valamennyi egyesület-, testület hivatalos küldöttei, a szülők, az intézet növendékei és az érdeklődő árokszállási lakosok voltak jelen. Az oltárt az udvaron állították fel. A szertartás után Aczél József, községünk apát plébánosa, a zárdaiskola igazgatója megszentelte az emeletes új iskolát. 1939-ben az Isteni Megváltó Leányai rend nővérei fogadásakor Margareta nővér a Házi Krónikában így idézte Apát úr szavait: „Itt jobbra ez az üres telek szintén a mi tulajdonunk. Ide tervezem Isten segítségével az újonnan felépítendő iskolát, s gondterhesen néz maga elé arra gondolva, vajon mikor fog ez a szép terve sikerülni ?” Most végre - nem is remélt rövid idő alatt - beteljesedett nagy elgondolása. Megelégedettség és öröm járta át az öregedő, fáradt igazgató úr szívét.

A hatalmas új emeletes iskola épület A Zárda a község életében is nagy eredmény volt, megoldotta a következő évtizedek tantermi problémáit.

1943/44. tanévben kerül a jászárokszállási Zárdába a magyar-ének szakos Dalma nővér és a mennyiségtan-fizika szakos Szabina nővér. A háború nagyon éreztette hatását. Az évet megrövidítették. Nyáron az iskola kaszárnyává alakult át.

1944/45. tanévben az új épületet a honvédség vonatszertára foglalta el. A fronton harcoló katonák számára biztosította az utánpótlást (bakancs, sisak, pokróc, gyógyszer, fegyverek stb.). Épületekben helyezték el, s a front állását vagonokba pakolva követték. Így a régi épületben került sor a tanításra, egy osztályra csak hetente háromszor került sor. Szeptember végén a vonatszertár útnak indul. Ekkor a Vöröskereszt 212-es hadikórházává vált a Zárdaiskola. Október első napjaiban megérkeztek a sebesültek, október 28-án vitték őket tovább nyugat felé.

Közeledett a front. Apát úr azt tanácsolta, hogy a nővérek menjenek haza családjukhoz. Csak a Főnöknő marad egy nővérrel. November 15-én átvonult a front községünkön. Az iskola több helyen találatot kapott.

A tanítást 1944. december 14-én megkezdték a tanítást, mivel a nővérek mind visszajöttek. A tanítás július közepéig kinyúlik, hogy behozzák a lemaradást.

Szomorú esemény történt 1945. májusban. Aczél József apát urat súlyos szélütés érte, s ezt nem élte túl. Június 2-án nagy részvéttel temették el a jászárokszállási temetőben, hozzátartozójai mellé.

Aczél József neve a polgári leányiskolával összefonódik. A megalapítók egyike és haláláig igazgatója. Nagy része volt - a szerzetes rend letelepítésével - a lakosság körében a keresztény szellem elmélyítésében. „Szent” ügyért, a polgári leányiskola anyagi és erkölcsi megbecsüléséért fáradozott, nem kis eredménnyel !

A háború utáni nehéz esztendők

1945-ben szeptember első napjaiban megkezdődött a tanítás. A háborúban minden elpusztult. Kevés az élelem. Az iskolában december 15-től szénszünetet rendelnek el. Nagyon szerény körülmények között él a lakosság, a nővérek is. Nincs tüzelő sem. 

Az elhunyt Aczél József helyére Till M. Lidvina megbízott igazgató kerül. A megszokott rendezvényeket az 1946/47-es tanévben is megtartották.

Év végén megrendezték a ballagást. 40 növendék vált meg az iskolától s megszokott társaiktól.

A jászárokszállási római Katolikus Polgári leányiskola 28. - egyben utolsó - éve

A vallásos jellegű ifjúsági egyesületek az 1947/48-as tanévben is az előző évekhez hasonlóan működtek. A tanítás a megszokott módon folyt. A szokásos mátrai kirándulásra az évzáró után került sor.

A kormány az oktatásügyben nagy változásra készült, az egyházi iskolák államosítását vette tervbe. Ez meg is történt. 1948. júniusban felleltároznak mindent. Államosították a római katolikus polgári leányiskolát a működésük alatt álló általános iskolával és óvodával együtt.

A nővéreknek ez volt az utolsó iskolai évük. Az állam további munkájukra nem tartott igényt. A Zárdát az iskolától kerítéssel szétválasztották. Az Isteni Megváltó Leányai rend nővérei példamutató rendszerességgel 9 évig tanították a jászárokszállási lányokat a keresztény életmódra, a tudományra, a gyakorlati hasznos dolgokra, a munka szeretetére, a rendszeretetre, lelkiismeretes munkára, egymás megbecsülésére, a szépre, a jóra.

1948 utánról röviden

Az új iskolarendszer a materialista világnézeten alapult. A világ keletkezésének megismerhetőségét tanítja. A vallásos nevelés háttérbe kerül. 1948 szeptemberében a 8 osztályos általános iskola kezdte meg működését „Április 4 úti Általános Iskola” névvel, világi tanítókkal. 

A zongora és német nyelv tanítása megszakad, pedig mind a kettő továbbvitele fontos. Sok lánynak a pályája indul el a zongora és szolfézs tudással. A tanítóképző felvételinél az ének-zene tudás követelmény ! Az orosz nyelv mellett egy másik idegen nyelv tanulását is szorgalmazza az igényes szülő; különórára járatta gyermekét. Szeretnék, ha helyben tanulhatnának. A gép- és gyorsírás tanulásra nagy az igény. Tudásával a tanácsházán, irodákban nagyobb esély van az elhelyezkedésre.

1949-től a Zárdában három nővér marad. Németh M. Sabella nővér vezette a háztartást, Kertész Erzsébet - Dalma nővér tanította a zongorát és szolfézst, Gáspár M. Ortolána nővér a gép- és gyorsírást és a német nyelvet. A lakosság köz óhajára a helybeli hatóság engedélyezi a két nővér munkálkodását.

Köszönet a két nővérnek több évtizedes hasznos munkájukért ! Ezt, és a polgári iskolai működésüket ismerte el a város önkormányzata, amikor 1993. május 1-jén kitüntette őket. A rend itteni nővérei - akik a város kultúrája érdekében a legtöbbet tették-, a „Jászárokszállás Városért” kitüntetést kapták, amit a köztiszteletben álló Dalma nővér vett át.

Pár éve Dalma nővér testvérével az ifjúság hittan-oktatásába is bekapcsolódott. Szentmiséken az iskolával közös énekeinek irányítója. Egyházi ünnepélyek alkalmával (Zárda alakulása évfordulója, templomunk szentelése 1999-ben) betanított nívós műsor Dalma nővér kitartó, fáradságos, szakértő munkáját dicséri.

A harmadik nővérről is essen szó ! Szlávik Marcella 1948-ban nyert felvételt az Isteni Megváltó Leányai szerzetes rendbe. Mária Jusztiniána nevet kapja. Soproni Zárdába kerül, majd a budapesti Szent István kórházba betegápolói gyakorlatra helyezik. 1965-ben ment ki Rómába a Via Francesco Tanagnó 38. sz. alatti Rendházba. 1982-ben, 17 év után végleg hazajött. Ma is tevékeny. A helyi zárdában vezeti a háztartást, bevásárol. Nagy segítője a fiatalság vallásos nevelésével foglalkozó aktív két idősebb nővérnek. Pár éve a polgári leányiskola utódja a II. Rákóczi Ferenc Általános Iskola nevet vette fel. Iskolájuk tekintélyét vívta ki a több mint 4 évtized alatt rengeteg fáradsággal, de örömmel is járó lelkiismeretes, színvonalas munkát végző sok-sok pedagógus, méltó utódai ők is példamutató elődeiknek.

Árokszálláson 2 igazgatású ált. iskola működött. Az elmúlt évek szorító gazdasági kényszerei szükségessé tették e két intézmény összevonását. Jelenleg - 2000-ben - a több épületből álló közintézmény Széchenyi István Általános Iskola néven működik 780 körüli tanulói létszámmal. 59 pedagógus látja el a kor követelményeinek megfelelő színvonalas, eredményes oktató, nevelő munkát.

(1) 1937/38-as évkönyv 19. oldal

(2) Jászvidék hetilap 1922. okt. száma

(3) Herbert János: monográfia képes melléklete

